Ovenstående er det klassiske argument, hvis man på nogen facon taler i mod øget statslig overvågning. Det er argumentet over dem alle.

Der er ingen tvivl om, at øget overvågning hjælper politiet, lige som man kunne installere nummerpladescannere og fartmålere ved alle lyskryds i Danmark, og så sikkert forholdsvist hurtigt pille kørekortet fra 9/10 af alle tosser. Eller hvad med at gøre som i Kina og endeligt få styr på alle de irriterende borgere med 'forkerte holdninger og vaner', det ville da mindske kriminaliteten?

Den anden side snakker vi ikke meget om. Det er den side, hvor vi skal finde os i, at flere og flere dybt personlige oplysninger ligger i arkiver, hvor mennesker har adgang til dem. Og jeg skriver ganske bevidst mennesker, for det er, hvad offentligt ansatte er, visse dele af Liberal Alliances baglands tanker om dette desuagtet.

Og mennesker er, som mennesker er: Nysgerrige og opfindsomme.

Da Helle Thornings mands skattesag kørte, var det syv medarbejdere, der snagede. Og det fremgik ret klart, at det ikke var helt usædvanligt, at den slags skete. Nu ser vi det igen med Bendtner, hvor der alene ved Københavns Politi er ti medarbejdere, som er blevet taget i at snage.

Dertil er det ikke usædvanligt, at oplysninger indsamlet til et formål, pludselig anvendes på en helt anden facon andet steds. Det kender jeg selv til fra mit arbejde, som personskadeadvokat, hvor forsikringsselskaberne, eksempelvis ganske 'dygtigt' misforstår lægers dybt private kommentarer omkring mine klienter, gang på gang.

Og det er den anden side af overvågningen. Er vi klar til at forære vores dybt private oplysninger, ikke blot til fornuftige formål, men også til alt muligt andet? Vi kan med endog meget stor sikkerhed sige, at så længe det er mennesker, som har adgang og adkomst til oplysninger, så kommer der til at blive snaget.

Så kære politikere, der indfører større og mere omfattende overvågningstiltag: Jeg håber, I mener det, når I siger, at I intet har, som I helst holder privat. For som Thorning og Bendtners sager viser, så er der vist ikke megen tvivl mulig om, at også jeres oplysninger pludselig kan ende på forsiden, eller blive anvendt på anden facon, end I oprindeligt samtykkede til.